સોતા, સરૌતા અને ત્રીજો પ્રકાર છે, શ્રોતા. શ્રોતા એકાગ્ર ચિત્તે કથાનું શ્રવણ કરે છે. કથાને એ દર્પણની રીતે જુએ છે. વ્યાસપીઠ પરથી જે કહેવાઈ રહ્યું છે, એ મારા જીવનને ક્યાં સ્પર્શે છે? મારા જીવનમાં કોઈ ભૂલ હોય તો મારે તેને સુધારવાનો ક્યાં અવકાશ છે? જ્યાં લાગુ પડે ત્યાં તરત જ ઉપદેશને સ્વયંના આચરણમાં અમલમાં મૂકી દે. આ સાચો શ્રોતા છે. સાત દિવસની કથા સાંભળો ત્યારે નક્કી કરી લો કે આ દિવ્ય વિચારોની મારા જીવનમાં જરૂર છે. આનું હું આચરણ કરીશ. આ માત્ર સમજવું એટલું જ નહીં, આચરણ પણ કરવું એટલે તમારી કથા સફળ થઈ સમજો.